b'\n_START_ARTICLE_\nLou Andreas-Salom\xc3\xa9\n_START_SECTION_\nEl\xc3\xa4m\xc3\xa4\n_START_PARAGRAPH_\nLou Salom\xc3\xa9 syntyi Pietarissa kenraalin tytt\xc3\xa4ren\xc3\xa4. H\xc3\xa4nell\xc3\xa4 oli viisi velje\xc3\xa4. H\xc3\xa4nen vanhempansa olivat ranskalaista ja pohjoissaksalaista alkuper\xc3\xa4\xc3\xa4. H\xc3\xa4n k\xc3\xa4vi Pietarin saksalaista koulua Petrischulea._NEWLINE_Salom\xc3\xa9 ryhtyi seitsem\xc3\xa4ntoistavuotiaana opiskelemaan teologiaa, filosofiaa, maailman uskontoja sek\xc3\xa4 ranskalaista ja saksalaista kirjallisuutta hollantilaisen pastori Hendrik Gillotin johdolla. Gillot kuitenkin rakastui Salom\xc3\xa9en niin, ettei opintoja voitu jatkaa. Salom\xc3\xa9 l\xc3\xa4hti \xc3\xa4itins\xc3\xa4 kanssa Z\xc3\xbcrichiin voidakseen suorittaa siell\xc3\xa4 yliopistotutkinnon. H\xc3\xa4nen heikon terveytens\xc3\xa4 odotettiin my\xc3\xb6s parantuvan Keski-Euroopassa._NEWLINE_Salom\xc3\xa9n \xc3\xa4iti vei 21-vuotiaan tytt\xc3\xa4rens\xc3\xa4 Roomaan. Siell\xc3\xa4 Salom\xc3\xa9 tutustui kirjailija Paul R\xc3\xa9ehen, jonka kanssa h\xc3\xa4n aloitti suhteen. Muutaman kuukauden kuluttua, 13. toukokuuta 1882, R\xc3\xa9en yst\xc3\xa4v\xc3\xa4 Friedrich Nietzsche liittyi heihin. Kolmikko eli ja matkusti tiiviisti yhdess\xc3\xa4, kunnes Nietzsche irtautui kolmikosta._NEWLINE_Salom\xc3\xa9 ja R\xc3\xa9e muuttivat Berliiniiin ja asuivat yhdess\xc3\xa4. Salom\xc3\xa9 meni 1887 naimisiin orientalisti Friedrich Carl Andreasin kanssa, vaikka jatkoikin suhdettaan R\xc3\xa9ehen sek\xc3\xa4 muihin miehiin. Avioliitto kesti Andreasin kuolemaan asti 1930._NEWLINE_Erityisen l\xc3\xa4heinen Salom\xc3\xa9 oli Rilken kanssa. He tapasivat Rilken ollessa 21-vuotias, jolloin Salom\xc3\xa9 oli 36-vuotias. Salome alkoi kutsua Rilke\xc3\xa4 Raineriksi tavanomaisen Ren\xc3\xa9n sijaan. Salom\xc3\xa9 opetti t\xc3\xa4lle my\xc3\xb6s ven\xc3\xa4j\xc3\xa4\xc3\xa4, jotta Rilke voisi lukea Tolstoita ja Pu\xc5\xa1kinia._NEWLINE__NEWLINE_Andreas-Salom\xc3\xa9 lopetti psykoanalyytikkona toimimisen 74 vuoden i\xc3\xa4ss\xc3\xa4. H\xc3\xa4nell\xc3\xa4 oli syd\xc3\xa4nvaivoja, ja h\xc3\xa4nen tilansa vaati useita kertoja sairaalahoitoa. H\xc3\xa4nen miehens\xc3\xa4 vieraili sairaalassa p\xc3\xa4ivitt\xc3\xa4in. Sairaudet ja vanhuus l\xc3\xa4hensiv\xc3\xa4t vanhaa pariskuntaa. Salom\xc3\xa9 kuoli uremiaan 5. helmikuuta 1937._NEWLINE_H\xc3\xa4nen uurnansa laskettiin h\xc3\xa4nen miehens\xc3\xa4 haudan viereen G\xc3\xb6ttingenin Groner Landstrassella. G\xc3\xb6ttingeniss\xc3\xa4 sijaitsee h\xc3\xa4nen mukaansa nimetty katu Lou-Andreas-Salom\xc3\xa9-Weg sek\xc3\xa4 psykoanalyysi- ja psykoterapiainstituutti Lou-Andreas-Salom\xc3\xa9 Institut._NEWLINE_Gestapo tuhosi h\xc3\xa4nen kirjastonsa h\xc3\xa4nen kuolemansa aikoihin. Syyksi esitettiin kytk\xc3\xb6kset Freudiin, \xe2\x80\x9djuutalaisen tieteen\xe2\x80\x9d harjoittaminen sek\xc3\xa4 monien juutalaisten kirjoittajien teokset.\n_START_SECTION_\nUra\n_START_PARAGRAPH_\nSalom\xc3\xa9 kirjoitti useita unohduksiin j\xc3\xa4\xc3\xa4neit\xc3\xa4 romaaneja, n\xc3\xa4ytelmi\xc3\xa4 ja esseit\xc3\xa4. H\xc3\xa4n oli ensimm\xc3\xa4isi\xc3\xa4 naispuolisia psykoanalyytikkoja ja ensimm\xc3\xa4isi\xc3\xa4 naisia, jotka kirjoittivat naisen seksuaalisuudesta psykoanalyyttisesta n\xc3\xa4k\xc3\xb6kulmasta. H\xc3\xa4nen kirjansa Die Erotik julkaistiin 1911, ennen kuin h\xc3\xa4n oli tavannut Freudia._NEWLINE_H\xc3\xa4n tutki tuotannossaan muun muassa Ibsenin naishahmoja. Lis\xc3\xa4ksi h\xc3\xa4n on kirjoittanut itselleen l\xc3\xa4heisist\xc3\xa4 Nietzschest\xc3\xa4 ja Rilkest\xc3\xa4.'